বগুড়া ও শেরপুর : ঈদের দিন পৃথক সড়ক দুর্ঘটনায় বিশ্ববিদ্যালয়ের দুই ছাত্র বন্ধুসহ ৫ জনের প্রাণ গেছে। এর মধ্যে সকালে শাজাহানপুর উপজেলার মাঝিড়া বাসস্ট্যান্ড এলাকায় বগুড়াগামী আল-হামরা পরিবহনের একটি বাস একটি সিএনজি অটোরিকশাকে ধাক্কা দিলে তিনজন নিহত হন। তারা হলেন- অটোরিকশার যাত্রী শাজাহানপুর উপজেলার কাটাবাড়িয়া দক্ষিণপাড়া গ্রামের মৃত আবদুল কুদ্দুস প্রামাণিকের ছেলে আলিমুদ্দিন প্রামাণিক, খলিসাকান্দি গ্রামের বাচ্চু প্রামাণিকের স্ত্রী মঞ্জুয়ারা বেগম ও মাঝিড়াপাড়া গ্রামের সামছুল হকের ছেলে অটোরিকশাচালক শফিকুল ইসলাম। দুপুরে শেরপুরের বোয়ালকান্দির ধুনট-শেরপুর আঞ্চলিক সড়কের বোয়ালকান্দি এলাকায় বেপরোয়া মোটরসাইকেল চালাতে গিয়ে দুর্ঘটনায় মারা যান দুই বিশ্ববিদ্যালয় শিক্ষার্থী বন্ধু। তারা হলেন- ঢাকার পিপলস ইউনিভার্সিটির বিএসসির শিক্ষার্থী সিরাজগঞ্জের কাজিপুর উপজেলার হাজরাহাটি গ্রামের সোহরাব হোসেনের ছেলে শামীম রেজা শিপু ও একই গ্রামের জয়নাল আবেদীনের ছেলে সোহেল রানা।